Ilse sê sy het nie papegaaie gekies nie, maar Ringnekke het haar gekies. Ringnekke is so betroubaar en hou jou belangstelling aan die gang. Die inkomste wat deur die Ringnekke gegenereer is, het vir Ilse in staat gestel om haar voëlboerdery uit te brei tot waar dit vandag is. Ilse se vrees vir veersiekte onder die Ringnekke het haar ongelukkig baie beperk. Voordat sy besef het dat die siekte bestuur kan word, het sy agter geraak met die nuwe mutasies omdat sy te bang was om nuwe Ringnekke wat moontlik besmet is, by haar versameling te voeg. Toe sy egter besef dat veersiekte wel bestuur kan word, het haar liefde vir mutasies weer vlam gevat en het sy gou die agterstand ingehaal.
Ilse maak van staan- sowel as hanghokke gebruik. Op die oomblik verkies sy egter staanhokke. Die hanghokke wat sy het, het sy by ŉ teler wat sy boerdery opgegee het, gekoop. Dit is ronde hanghokke wat haar geweldig irriteer en sy voel dat gewone vierkantige hanghokke dalk goed kan werk.
Dit is vir Ilse van kardinale belang dat die broei- en babakamers gereeld en goed ontsmet word. Die ontsmetting van hokke is nie vir Ilse so belangrik nie, omdat sy glo dat die voëls hulle eie immuniteit teen verskeie siektes moet opbou.
Haar wenk aan ander telers is om altyd eerlik te wees en jou integriteit te behou. Jy moet ook seker maak dat die persoon by wie jy die voëls aankoop, ook so is. Ilse sê ook dat haar hele lewe en ook haar voëlboerdery getuig van hoe goed die Here vir haar is. Vir die nuwe voëlboere wil sy sê: “Wat vir iemand anders werk, sal nie noodwendig vir jou werk nie, tensy God dit seën. So maak seker dat jy Hom nie uit jou planne los nie”.